Hvem har hacket min telefon? Hvem har filmet mig i et opklædningsrum? Hvad er det for nogle billeder og videoer?

Det er de spørgsmål, som Laura, der er i midt i 30'erne, stiller sig selv, da hun tidligere på måneden modtager et brev fra politiet i sin e-boks.

I brevet står, at hendes navn figurerer på en indholdsfortegnelse af en mappe, der kan indeholde krænkende billeder af omkring 720 kvinder.

Jeg får fuldstændig knuder i maven. Det er så scary. Laura

Præcis hvilke billeder, der ligger af Laura i kataloget, aner hun ikke. Det gør politiet heller ikke, for i efterforskningen er det ikke lykkedes at få adgang til mapperne, men kun til en indholdsfortegnelse.

- Jeg forstår ikke, hvad det er for nogle billeder. Jeg tænker, om jeg er blevet offer for fake porno, eller har nogen været inde og filme mig i et omklædningsrum, fortæller hun.

Sagen kort Københavns Politi fik første gang anmeldelse om sagen i 2017. Siden har også Nordjyllands Politi efterforsket den. I efterforskningen har politiet fundet et online katalog med omkring 720 kvindenavne i alfabetisk rækkefølge. Efterforskningen peger i retning af, at kataloget indeholder krænkende materiale af kvinderne. En 24-årig mand fra Nordjylland er sigtet for at have tilføjet skærmbilleder af kvindernes Facebook-profiler. Materialet er fortrinsvis kommet i gerningsmandens besiddelse via hacking og ulovlig deling. Bagmanden er ikke identificeret. Kilde: Nordjyllands Politi

Da hun kontakter politiet, får hun at vide, at der ligger mere end 40 billeder og nogle videoer af hende. Men uden at kunne fortælle mere.

Og det undrer i den grad Laura, at hun er endt i sådan en indholdsfortegnelse. Hun fortæller, at hun har været sammen med sin mand, som hun har børn med, i 15 år. Hverken alene eller sammen med ham har hun taget nøgenbilleder eller billeder med en erotisk undertone.

- Det er så fjernt fra min verden. Det er også derfor, at jeg gerne vil være anonym. Jeg har ikke engang lagt et bikinibillede på Instagram. Så langt fra min verden er det, siger hun og fortsætter:

- Jeg får fuldstændig knuder i maven. Det er så scary. Jeg tænker, om der er nogen, der har hacket min computer og fundet nogle billeder af mig i bikini og gjort dem til fake porno? Er der nogen, der har filmet mig i et omklædningsrum? Er det billeder, der findes, eller er de fake? Jeg har ingen ro i maven, før jeg får det at vide.

Læs også : Ung nordjyde sigtet i sag om deling af 720 kvinders billeder

'Man bliver paranoid'

Lidt anderledes ser det ud for Kamilla på 30 år. Hun har ligesom Laura modtaget et brev fra politiet, om at hendes navn står i indholdsfortegnelsen.

Kamilla har en ret god idé om, hvor billederne kommer fra. Da hun var yngre, fik hun og en veninde taget billeder hos en fotograf. Billeder med en seksuel over- eller undertone, hvor de var iklædt undertøj.

De lagde selv billederne på et online forum, der var fremme i midten af 00'erne og nogle år frem. Derfor er hun også afklaret med, at der florerer billeder af hende på nettet, og hun har også set nogle af dem på 4Chan.